নারীর ক্ষমতায়ণ নিয়ে আমরা কথা বলি. নারীর দৌড় কতটা হতে পারে তা নিয়ে ভাবনা চিন্তা করতে বসি. বাড়ি-সংসার সামলে বড়জোর অফিসটুকু যাওয়া যায়. কিন্তু তার বাইরে আর কী বা থাকতে পারে. অনেক কিছুই থাকে. খালি নিন্দুকেরা জানতে পারে না. এ এক লড়াকু মায়ের গল্প. যিনি রাঁধেন, লেখেন, সংসার সামলান, অফিসে যান, একাহাতে ছেলেকে মানুষ করছেন এবং নিজের শখ আহ্লাদও পূরণ করছেন. এককালে ভেবেছিলেন মিস ইন্ডিয়ায় যাবেন. কিন্তু তালে গোলে তা আর হয়ে ওঠেনি. তবে সেরার শিরোপা কিন্তু তিনি পেলেন. মিস নয়. মিসেস হিসেবে. তিনি চুমকি শর্মা. ২০১৮-র 'মিসেস ইন্ডিয়া কুইন অফ সাবস্ট্যান্স' এর বিজয়ী. এই প্রতিযোগীতায় যোগ দেবার প্রাথমিক শর্তই হল বিবাহিতা, ডিভোর্সী বা বিধবা হতে হবে. ডিভোর্সী হওয়ায় তিনি সহজেই আবেদন করতে পেরেছিলেন. এ বছর থেকেই এই নতুন ক্যাটাগরিটি যোগ হয়েছে বলে জানালেন তিনি. এছাড়াও কলকাতা থেকে জাতীয় স্তরে এরকম সম্মান এই প্রথম.